(48) S cieľom zabezpečiť rovnaké podmienky na vnútornom trhu aj z dlhodobého hľadiska v záujme primeraného pokrytia prípadov prešetrovaných na základe notifikácií, ako aj ex officio, by sa mala na Komisiu delegovať právomoc prijímať akty v súlade s článkom 290 zmluvy , pokiaľ ide o zmenu finančných limitov vymedzujúcich notifikačnú povinnosť v prípade koncentrácií a postupov verejného obstarávania, oslobodenie určitých kategórií podnikov od notifikačnej povinnosti podľa tohto nariadenia, ako aj zmenu limitov na predbežné preskúmanie a hĺbkové prešetrovanie notifikovaných koncentrácií alebo notifikovaných finančných príspevkov v súvislosti s postupom verejného obstarávania. V súvislosti s finančnými príspevkami v rámci postupu verejného obstarávania by sa právomoc prijímať takéto akty mala vykonávať spôsobom, ktorý zohľadňuje záujmy MSP. Je osobitne dôležité, aby Komisia počas príprav uvedených aktov uskutočnila náležité konzultácie, a to aj na úrovni expertov, a aby tieto konzultácie vykonávala v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva (47) . Predovšetkým v záujme zabezpečenia rovnakého zastúpenia pri príprave delegovaných aktov sa všetky dokumenty poskytujú Európskemu parlamentu a Rade v rovnakom čase ako expertom z členských štátov a experti Európskeho parlamentu a Rady majú stály prístup na zasadnutia expertných skupín Komisie , ktoré sa venujú príprave delegovaných aktov .

(48) S cieľom zabezpečiť rovnaké podmienky na vnútornom trhu aj z dlhodobého hľadiska v záujme primeraného pokrytia prípadov prešetrovaných na základe notifikácií, ako aj ex officio, by Komisia mala zhodnotiť fungovanie a účinnosť tohto nariadenia, ako aj limitov vymedzujúcich notifikačnú povinnosť stanovených v článkoch 18 a 27, a to najneskôr dva roky po nadobudnutí jeho účinnosti a potom každé tri roky , a predložiť toto hodnotenie prostredníctvom správy Európskemu parlamentu a Rade. Táto správa by mala obsahovať posúdenie toho, či by toto nariadenie malo byť zmenené. Ak sa v správe navrhuje zmena nariadenia, môže k nej byť pripojený legislatívny návrh, najmä pokiaľ ide o zmenu finančných limitov vymedzujúcich notifikačnú povinnosť v prípade koncentrácií a postupov verejného obstarávania, oslobodenie určitých kategórií podnikov od notifikačnej povinnosti podľa tohto nariadenia, zavedenie nižších finančných limitov vymedzujúcich notifikačnú povinnosť špecifických pre určité hospodárske odvetvia, alebo diferencovaných finančných limitov pre rozdielne typy zmlúv uzatvorených v rámci verejného obstarávania, ako aj zmenu limitov na predbežné preskúmanie a hĺbkové prešetrovanie notifikovaných koncentrácií alebo notifikovaných finančných príspevkov v súvislosti s postupom verejného obstarávania. V súvislosti s finančnými príspevkami v rámci postupu verejného obstarávania by sa hodnotenie malo vykonávať spôsobom, ktorý zohľadňuje záujmy MSP. Komisia by mala využiť aj kvantifikovanú analýzu nákladov a prínosov a analýzu ex ante, pokiaľ ide o vplyv na investície a blaho spotrebiteľov. Komisia by počas hodnotenia mala zvážiť zrušenie tohto nariadenia, ak sa domnieva, že vypracovanie mnohostranných pravidiel na riešenie narúšajúcich subvencií viedlo k tomu , že toto nariadenie je úplne nadbytočné .